A Bizottság 1083/1999/EK rendelete
(1999. május 26.)
a Szerződés 85. cikke (3) bekezdésének a menetrendek közös tervezésére és összehangolására, a közös üzemeltetésre, a menetrend szerinti légi járatok személyszállítási és árufuvarozási díjtételeiről szóló konzultációkra és a repülőtéri résidőkiosztásra vonatkozó megállapodások és összehangolt magatartások egyes csoportjaira történő alkalmazásáról szóló 1617/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a legutóbb Ausztria, Finnország és Svédország csatlakozási okmányával módosított, a Szerződés 85. cikke (3) bekezdésének a légi közlekedési ágazaton belüli megállapodások és összehangolt magatartások egyes csoportjaira történő alkalmazásáról szóló, 1987. december 14-i 3976/87/EGK tanácsi rendeletre [1] és különösen annak 3. cikkére,
e rendelet tervezetének [2] a közzététele után,
a légi közlekedési ágazaton belüli megállapodásokkal és erőfölénnyel foglalkozó tanácsadó bizottsággal folytatott konzultációt követően,
(1) mivel a 3976/87/EGK rendelet felhatalmazza a Bizottságot, hogy rendelet útján a Szerződés 81. cikke (3) bekezdésének, korábbi 85. cikke (3) bekezdésének rendelkezéseit alkalmazza a 81. cikk (1) bekezdésének hatálya alá tartozó, a légi közlekedési ágazaton belüli megállapodások, döntések és összehangolt magatartások egyes csoportjaira, amelyek többek között a légitársaságok menetrendjeinek közös tervezésére és összehangolására, a menetrend szerinti légi járatokon szállított utasok és poggyászok, valamint a teheráruk szállításánál alkalmazott viteldíjakkal kapcsolatos konzultációkra, az újonnan beindított, kevésbé kihasznált menetrend szerinti légijáratok közös üzemeltetésére, valamint a repülőtéri résidőkiosztásra és a repülőterek menetrendjének meghatározására vonatkoznak;
(2) mivel a legutóbb az 1523/96/EK rendelettel [3] módosított 1617/93/EGK rendelettel [4] a Bizottság az előzőekben említett ügyeket csoportmentességben részesítette; mivel az említett rendelet 1998. június 30-ig volt alkalmazható;
(3) mivel 1998. június 30-a előtt a Bizottság széles körű vizsgálat lefolytatását kezdeményezte annak megállapítása céljából, hogy az 1617/93/EGK rendelet hatálya alá tartozó négy tárgykört milyen mértékben kell továbbra is mentesíteni; mivel az érintett üzemeltetőket felkérték, hogy készítsék el az említett rendelet hatálya alá tartozó négy tárgykör mindegyikére vonatkozóan a jelenleg folyó gyakorlatok jegyzékét, és közöljék, hogy milyen mértékben lehetséges új konkurensek számára a belépés e piacokra;
(4) mivel ennek a vizsgálatnak az eredményeiből és az üzemeltetőkkel folytatott konzultációkból levonható az a következtetés, hogy a menetrendek közös tervezésére és összehangolására vonatkozó megállapodásokra, valamint a légi járatok közös üzemeltetésére vonatkozó megállapodásokra megadott csoportmentesség fenntartása nem lenne helyes; mivel ez a következtetés annak a ténynek a feltárásán alapul, hogy az ilyen megállapodások célja, különösen szövetségek esetében, szélesebb kereskedelmi együttműködés, például fuvardíjakkal kapcsolatos bilaterális konzultációk, amelyek nem részesülhetnek mentességben az 1617/93/EGK irányelv értelmében; mivel az 1617/93/EGK irányelv hatálya erre a két tárgykörre nem terjeszthető ki anélkül, hogy megfosztanák a vállalkozásokat a 81. cikk (3) bekezdése értelmében adható egyedi mentesség kérésének a lehetőségétől;
(5) mivel az utasok és azok poggyászainak menetrend szerinti légi járatokon való szállításánál alkalmazott viteldíjakról és a repülőtéri résidőkiosztásra vonatkozó megállapodásokkal és összehangolt magatartásokkal kapcsolatos konzultációk nem fejeződtek be időben ahhoz, hogy 1998. június 30-ig egy új rendelet elfogadása és kihirdetése megtörténhessen;
(6) mivel az érintett vállalkozások számára szükséges jogbiztonság biztosítása érdekében, továbbá hogy következtetéseket lehessen levonni az egy új rendelet 2001. június 30-ig történő elfogadása céljából folytatott, még folyamatban levő vizsgálatokból, indokolt az említett dátumig meghosszabbítani az 1617/93/EGK rendelet hatályát az utasok és a poggyászaik szállításának díjairól szóló konzultációkat és a repülőtéri résidőkiosztást illetően;
(7) mivel az 1617/93/EGK rendeletet ennek megfelelően módosítani kell,
ELFOGADTA EZT A RENDELETET:
1. cikk
Az 1617/93/EGK rendelet az alábbiak szerint módosul:
1. az 1. cikk első és második francia bekezdését törölni kell;
2. a 2. és 3. cikket törölni kell;
3. a 6. cikk ii. pontját törölni kell;
4. a 7. cikkben az "1998. június 30." dátumot a "2001. június 30." dátummal kell helyettesíteni.
2. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
A rendeletet 1998. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. május 26-án.